Intelligent plæneklipper på abonnement

Det er blevet ganske populært at sælge abonnementer med ekstra funktionalitet til produkter, der allerede er solgt til kunderne. Således forsøger svenske Stiga sig nu også med en intelligent plæneklipper på abonnement. Det koster nemlig et ekstra datagebyr, hvis du overhovedet vil have plæneklipperen til at fungere. Altså efter at du har betalt for plæneklipperen.

Vi har tidligere skrevet om Stigas nye A-serie af robotter, der ikke er afhængig af en fysisk kanttråd. Navigeringen baserer sig i stedet for på GPS. Maskinerne koster mellem 25.000 og 50.000 kroner, alt efter variant.

Hvad vi ikke vidste dengang, var at de samtidig kræver et fast abonnement for at fungere. Stiga forklarer:

“Teknologien i en Stiga kabelfri robotplæneklipper er baseret på datakommunikation mellem Stiga Cloud og roboten. Abonnementet er obligatorisk for at robotten kan arbejde, og afhænger af mængden af klippetimer, det tager at vedligeholde din plæne”.

Robotten er med andre ord ubrugelig, hvis du ikke betaler abonnement.

Stiga tilbyder fire forskellige abonnementer, nemlig Datapakke S (200 klippetimer), datapakke M (500 klippetimer), datapakke L (1.000 klippetimer) og datapakke XL (2.000 klippetimer). Priserne starter ved 225 kroner. Det oplyses der om i dette dokument.

Intelligent plæneklipper på abonnement